мы̀ у́бѡ, ѽ всебл҃гі́й и ще́дрый влд̑ко, сія̂ ѡ́бразы возлю́бленнагѡ сн҃а твоегѡ̀, въ воспомина́ніе сп҃си́тельнагѡ воплоще́нія, и всѣ́хъ пресла́вныхъ єгѡ̀ чуде́съ, страсте́й же и распя́тія и сме́рти, и пресла́внагѡ воскрс̑нія, и на нб҃са̀ вознесе́нія, и всѣ́хъ єгѡ̀ бл҃годѣя́ній, я̀же на землѝ, я́кѡ человѣ́къ яви́вся, человѣ́ческому ро́ду показа̀, ѡ ни́хже на́мъ бж҃е́ствєнная єѵг̑ліа я́снѡ повѣству́ютъ:та́кожде пречс̑той єгѡ̀ мт҃ри, я́кѡ чс̑тнѣ́йшей и всея̀ тва́ри вы́шшей, и у тебѐ прія́тнѣйшей мл҃твенницы и предста́тельницы на́шей:а́гг҃лѡвъ же и про̑ро́кѡвъ, и апс̑лѡвъ бг҃огла́сныхъ, мч҃нкѡвъ и ст҃и́телей, и прпд̑бныхъ, и всѣ́хъ ст҃ы́хъ, я́кѡ твои́хъ уго́дникѡвъ, рабѡ́въ же вѣ́рныхъ и при́сныхъ другѡ́въ, и твои́хъ и́стинныхъ су́щихъ ѡ́бразѡвъ не бг҃отворя́ще, но вѣ́дуще, я́кѡ по́честь ѡ́браза на первоѡбра́зное восхо́дитъ, въ ст҃о́мъ твое́мъ се́мъ хра́мѣ предъ̑ твои́мъ вели́чествомъ чс̑тнѡ предложи́хомъ, и припа́дающе прилѣ́жнѡ мо́лимъ:при́зри млс̑тивнѡ на ны̀ и на ѡ́бразы сія̂, и явле́нія ра́ди во пло́ти возлю́бленнагѡ сн҃а твоегѡ̀, и всегѡ̀ єгѡ̀ сп҃си́тельнагѡ плотска́гѡ бж҃е́ственнагѡ смотре́нія, въ єгѡ́же воспомина́ніе и сла́ву, и мл҃твами пречс̑тыя и пребл҃гослове́нныя єгѡ̀ мт҃ре, ст҃ы́хъ нбс̑ныхъ си́лъ безпло́тныхъ, чс̑тна́гѡ про̑ро́ка прд̑те́чи и крс̑ти́теля іѡа́нна, бг҃огла́сныхъ про̑рѡ́къ, дх҃оно́сныхъ апс̑лъ, добропобѣ́дныхъ мч҃нкъ, ст҃и́телей же, и прпд̑бныхъ и првд̑ныхъ, и всѣ́хъ ст҃ы́хъ твои́хъ, въ и́хже че́сть и па́мять сія̂ устро́ихомъ, послѝ на ня̀ твоѐ нбс̑ное бл҃гослове́ніе и бл҃года́ть прест҃а́гѡ дх҃а, и бл҃гословѝ и ѡст҃ѝ я̀, и пода́ждь ѝмъ си́лу цѣле́бную, и всѣ́хъ діа́вольскихъ ко́зней прогони́тельну, и испо́лни я̀ бл҃гослове́нія, си́лы же и крѣ́пости, єя́же бога́тнѡ влія́лъ єсѝ на ѻ́ный ст҃ы́й нерукотворе́нный ѡ́бразъ, прикоснове́ніемъ прест҃а́гѡ и пречс̑тагѡ бж҃е́ственнагѡ лица̀ єдиноро́днагѡ сн҃а твоегѡ̀, во є́же си́ламъ и чудесє́мъ и тѣ́ми дѣ́йствоватися, во утвержде́ніе правосла́вныя вѣ́ры и сп҃се́ніе люде́й твои́хъ